<classify> WAZIRI wa Elimu, Sayansi na Teknolojia, Profesa Joyce Ndalichako, amewataka wanafunzi wa Shule ya Sekondari ya Wasichana ya Bwiru manispaa ya Ilemela, kusoma kwa bidii ili wapate mafanikio na kuwa viongozi na watalaamu mahiri kwa siku za baadaye.Ndalichako ameyasema hayo wakati wa ziara yake ya siku moja iliyokuwa na lengo la kukagua ukarabati wa shule, ili kuona matumizi ya fedha za ukarabati kiasi cha Sh milioni 974.98 kwa ajili ya ukarabati wa miundombinu kama yametumika vizuri.Aliwataka wanafunzi hao wa kike wa kidato cha V na VI kutambua kuwa wako shuleni kwa ajili ya kusoma, na kamwe wasijingiize kwenye mambo ya starehe kwa kuwa starehe hizo zitakuwa ni za muda mfupi, na hazitakuwa na tija kwao kwa ajili ya ustawi wa maisha yao.Kwa mujibu wa Profesa Ndalichako, wakati akiwa shuleni alikuwa anasoma kwa bidii kiasi cha kuambiwa kwamba alikuwa ametumwa na kijiji kutokana na juhudi na bidii aliyokuwa nayo kwenye masomo.Naomba mabinti zangu msidanganyike, kila jambo lina wakati wake, hivi leo mwanamume akikupatia ujauzito utakutana naye wapi? atakuwa amekuharibia maisha yako, alisema.Alisema tabia yake ya kusoma kwa bidii ilimuwezesha kufaulu vizuri mitihani ya kidato cha IV na VI katika shule ya Sekondari ya wasichana ya Tabora na kujiunga na Chuo Kikuu cha Dar es Salaam UDSM na baadaye alijiendeleza zaidi kimasomo zaidi nje ya nchi.Niwape siri yangu leo, kutokana na bidii na uwezo niliokuwa nao kwenye masomo, sikumaliza mafunzo ya shahada yangu ya pili nje ya nchi, nilisoma mwaka mmoja na nikarukishwa kwenda kusoma shahada ya uzamivu PhD, aliongeza.Alisema yeye binafsi ameanza kustarehe baada ya kupata mafanikio kwa kupitia njia nyingi zenye misukosuko kama mtoto wa kike tangu alipoanza kusoma elimu ya msingi akiwa amelelewa zaidi na bibi yake.Mara yangu ya kwanza kupanda ndege nilipokuwa naenda baada ya kupata ufadhili wa kwenda kusoma nje ya nchi, nilikuwa sijawahi kupanda ndege, na hiyo yote ni kutokana na kufanya vizuri kwenye masomo, alisema na kuongeza kuwa alipohitimu masomo yake ya Chuo Kikuu alinganganiwa na waajiri watatu ambao wote walimtangazia dau kubwa la mshahara.Katika hatua nyingine Profesa Ndalichako aliupongeza uongozi wa shule hiyo, uongozi wa Manispaa ya Ilemela kwa kutumia vizuri fedha zilizotolewa kwa ajili ya ukarabati wa shule hiyo na kujenga majengo ambayo yalikuwa nje ya mkataba wa ukarabati wa shule hiyo kongwe nchini na kubakiza kiasi cha zaidi ya Sh 100,000 benki kama chenji.Profesa Ndalichako aliwataka wanafunzi kutoyakwepa masomo ya sayansi hususani somo la hisabati, ambalo kwa mujibu wake ndilo somo rahisi na zuri kuliko masomo mengine.Ni mtizamo tu watu wanaona hisabati ni ngumu, unachotakiwa kufanya ni kucheza na kanuni tu, alisemaAlikiri kutokana na hofu na mtizamo uliojengeka ndani ya jamii kwamba somo la hisabati ni ngumu, kiwango cha ufaulu wa somo hilo nchini hakijawahi kuzidi asilimia 20 na kila mwaka asilimia 80 ya wanafunzi nchini wamekuwa wakifeli somo hilo kwa shule za msingi na sekondari.Aliutaka uongozi wa shule hiyo kuhakikisha unaboresha viwango vya ufaulu katika shule hiyo na kwamba dhamira yake ni kuona wanafunzi hao ambao aliwapongeza kwa kuwa na usafi wa hali juu, kupata ushindi wa daraja la kwanza, pili na la tatu.Sitaki kusikia mwanafunzi hapa anapata daraja sifuri, ningependa kupitia kwenu msome kwa bidii ili tuwapate ma-profesa wengi amesema.Mkuu wa shule hiyo Mecktilda Shija licha ya kuishukuru serikali kwa kutoa fedha kwa ajili ya ukarabati wa shule hiyo ambayo kwa sasa iko katika mandhari nzuri, aliiomba serikali kuipatia shule hiyo mafundi sanifu wa maji na umeme ili waendelee kufanya marekebisho madog yatakayojitokeza.Aliongeza kuwa shule inakabiliwa na upungufu wa walimu hasa wa masomo ya sayansi wakiwemo wa somo la Fizikia ambapo kuna walimu wawili, kemia watatu na bailojia wanne idadi ambayo alisema hailingani na idadi ya wanafunzi ambao ni 832, kidato cha tano wakiwa 425 na kidato cha sita 407.  <topic>: KITAIFA 